Emaljeverket A/S ble registret som aksjeselskap den 17. november 1933 med en aksjekapital på kr. 100 000. Ingeniør Gregers Kure var nyutdannet ingeniør fra ETH i Zürich og sammen med Rolf C. Odner, grunnla han Emaljeverket. Mesteparten av startkapitalen kom fra direktør Per Kure, far til Gregers Kure. Rolf C. Odner var bedriftens daglige leder, og ingeniør Kure var verksmester og ansvarlig for den tekniske produksjon. Produksjonen kom i gang 8. mars 1934 i bakgården på Schous plass 2 på Grünerløkka i Oslo, og omfattet i begynnelsen framstilling av emaljerte reklameskilt og emaljering av ovnsgods fra jernstøperier. Odner sluttet som daglig leder etter 8 måneders drift, og ingeniør Kure overtok hele ledelsen av bedriften. Han var leder av Emaljeverket helt til han måtte ga av som direktør på grunn av sykdom i 1967. Gregers Kure døde 1973.